Document ID: /fineweb-2-swissfilter-quality_10-filterrobots/filtered/01555.jsonl.gz/136

Христос Воскресе – радост донесе!
Пасхалну радост и у нашем Успенском храму као и свуда у Православљу, наговестила је Велика страдална недеља испуњена богослужбеним ритмом – Типиком као својеврсним и највишим изразом Богословља Цркве. Такође, и све што се догађало у току целога Васкршњег поста, из дана у дан, из седмице у седмиицу, доприносило је да Васкрсење Христово дочекујемо као тријумф Божије љубави, пуноћом исцељења од смрти у њеним свељудским али и свекосмичким димензијама.
На Цвети, деца Недељне црквене школе веронауке у организацији вероучитељица, традиционално су имали Васкршњу радионицу цртања и креативног украшавања васкршњих мотива. Уследила је потом и изложба њихових радова на увид али и радост целе парохијске заједнице. На Велики уторак у нашем храму је обављена Света тајна јелеосвећења уз учешће осам свештеника. Чланице Кола српских сестара су се и ове године потрудиле да се офарбају у луковини 10.000 јаја, намењених за поделу верном народу након васкршњих литургија и као прилог за народне кухиње и потребите парохије на Косову и Метохији.
Такође, на Велики Петак деца Црквене школе и ове године узела су учешћа у великом броју и то, девојчице као Мироносице а дечаци као чувари Христовог Гроба. Традиционално, велики број младих остаје преко целе ноћи у храму на бдењу поред Плаштанице читајући непрекидно и наизменично Псалтир. У саму зору отац Мирослав је служио Свету Литургију а омладина је одговарала на Литургији.
Чинопоследовање васкрсења са опходом око храма, васкршњим јутрењем а у наставку и васкршњом божанственом Литургијом служено је уз наизменично појање великог хора и певница. У своје време, пред мноштвом народа прочитан је – Позив верном народу на освећење спомен – капеле Светих Новомученика у Маутхаузену, 10. јуна 2023. год. упућен од стране нашег Епископа Господина Господина Андреја. На крају Васкршњег јутрења прочитано је и Пасхално слово Светог Јована Златоустог. Поноћну литургију је служио протојереј-ставрофор Мирослав Симијоновић а протојереј-ставрофор Ненад Михајловић је прочитао Васкршњу посланицу свеколикој пуноћи наше Светосавске Цркве упућену од стране Његове Светости Патријарха Српског Г. Г. Порфирија и отачаствених Архијереја.
На сам дан Пасхе протојереј-ставрофор Ненад Михајловић је служио другу Литургију уз саслужење ђакона Миодрага Радовановића са почетком у 09 часова. И тада, велико мноштво народа окупљених на Евхаристијском слављу имало је прилику да чује и доживи исто оно што се дешавало и претходне ноћи. Да би задовољили потребе верних који живе на периферији наше парохије у Шафхаусену и Нојхаусену, протојереј-ставрофор Жарко Барац из Србије, помогао је да и тамо буду одслужена богослужења Великог Петка и Васкрса.
Христос Васкрсе – Ваистину Васкрсе!